Романтизем (литература)

**Романтизем** то литературноисторийне типолоґийне поняце и литературни рух. Зявел ше на початку 19. вику як процивносц класицизму, и котри прейґ уметносци и кнїжовносци похопйовал швет чловекових чувствох, и за розлику од рационализма виражел ирационализем, побиваюци тези о античней уметносци як идеалней и глєдаюци свойо жридла у усней уметносци и усним твореню власного народу, алє и страних, часто по теди и еґзотичних народох, односно у оддалєних историйних часох.

## Наставанє поняца и ширенє значеня
Романтизем ше як литературни напрям розвил у водзацих европских литературох, перше у нємецкей, а познєйше у французкей и анґлийскей литератури, а пошвидко залапел и народи котри у тедишнїм чаше розвивали  свою националну свидомосц доставаюци мотивацию од романтичарских идеолоґийох. Стилистична формация романтизма менєй когерентна од класицизма, преовладує у европских кнїжовносцох у епохи котра облапя остатню децению 18. вика – даґдзе зоз баржей наглашенима предромантичнима стилами и периодами – и тирва по першу трецину 19. вика (по 40. роки), алє охабя свойо шлїди у познєйших часох, найбаржей у лирскей поезиї, а длугше тирванє романтизем витворює у литератури зоз наглашену националну функцию.

Поняце настало од прикметнїка „романтични” и означує дацо цо подобне на штредньовиковни роман, цошка фантастичне, авантуристичне, чудесне, потим и чувствительне, и уж у своїм наставаню нє бул виключно вязани лєм за литературу и уметносц, алє представял одредзене животне становиско и способ справованя, а тому широкому и вецейфайтовому значеню допринєсла и романтичарска литература, та його улога нєшка барз широка и у бешедним язику.

Як литературноисторийне поняце ше зявює у 17. вику у Анґлиї (1674) и Французкей (1669), перше ше применює на италиянских поетох Ариоста, Боярда и Пулчия, а при Вортонови (On the origin of romantic fiction in Europe 1774) уж похопена процивносц штредньовиковней и ренесанскей литератури як и класицизму. Зоз Анґлиї тото поняце преходзи до Нємецкей, а хаснує го Хердер (1766), а потим го и нємецки историчар у значеню „шицки поезиї написани у традициї хтора ше розликує од тей чийо походзенє зоз класичней антики” (Велек). Як опозицию поняца „класичне” розвили термин „романтични” и „романтичне” браца Шлеґел, а поготов Авґуст Вилгелм Шлеґел у своїх преподаваньох медзи 1798. и 1811. року, у котрих як романтичу кнїжовносц означели Шекспирово твори, шпанска драма и романса, шкотски балади, нємецки епи и поезия италиянскей ренесанси.

## Начала романтизма
# Доминация стиха: писня, балада, роман у стиху, сказка у стиху, поема
# Напущованє класицистичних идеалох
# Визначує ше проблем ґения
# Сцеканє од стварносци до швета снох, мриї, до прешлосци (штреднї вик)
# Субєктивносц и индивидуализем
# Интересованє за нєзвичайне, винїмкове
# Женски подоби маю атрибут божеского єства
# Любов платонска, спиритуална
# Национални знаки
# Интересованє за фолклор
# Мотиви любови, родолюбивосци, природи
# Шветови боль
# Язик розкошни, сликовити

## Представителє
**Анґлия**
* Семюел Тейлор Колридж
* Вилєм Вордсворт
* Перси Шели
* Джон Китс
* Байрон

**ЗАД**
* Едґар Алан По
* Генри Дейвид Торо
* Ралф Волдо Емерсон

**Русия**
* Александар Пушкин
* Михаил Лєрмонтов

**Французка**

* Виктор Иґо
* Алфред де Винї

**Нємєцка**
* Гердер
* Гайнрих Гайне

**Сербия**

* Бранко Радичевич
* Дюра Якшич
* Йован Йованович Змай
* Лаза Костич

## Литература

* Николић, Љиљана; Милић, Босиљка (2016). *Читанка за други разред средње школе.* Београд: Завод за уџбенике и наставна средства.

## Вонкашнї вязи

* Романтизам